2018. gada 21. augustā Noteikumi Nr. 532

Rīgā (prot. Nr. 39 9. §)

**Civilās aviācijas gaisa kuģa salona apkalpes locekļu un to apmācību sniedzēju sertificēšanas kārtība**

Izdoti saskaņā ar likuma "Par aviāciju"

30. panta otro daļu, 31. panta trešo daļu,

32. panta ceturto daļu

**I. Vispārīgie jautājumi**

1. Noteikumi nosaka:

1.1. kārtību, kādā sertificē juridiskās personas, kurām ir tiesības sagatavot civilās aviācijas gaisa kuģu salona apkalpes locekļus (turpmāk – salona apkalpes locekļi) vai salona apkalpes locekļu instruktorus (turpmāk – instruktori);

1.2. salona apkalpes loceklim un instruktoram izvirzāmās prasības;

1.3. kārtību, kādā izsniedzama salona apkalpes locekļa apliecība;

1.4. kārtību, kādā izsniedzama un pagarināma instruktora apliecība.

2. Noteikumos lietoti šādi termini:

2.1. apmācību sniedzējs – juridiska persona (gaisa kuģa ekspluatants vai mācību organizācija), kurai ir tiesības saskaņā ar valsts aģentūras "Civilās aviācijas aģentūra" (turpmāk – Civilās aviācijas aģentūra) apstiprinātu apmācību programmu veikt salona apkalpes locekļu sākotnējo apmācību, apmācīt instruktorus un izsniegt salona apkalpes locekļu apliecības;

2.2. instruktors – fiziska persona, kura ir sertificēta un kurai ir šo noteikumu 21., 22. vai 23. punktā minētā kvalifikācija veikt salona apkalpes locekļu teorētisko un praktisko apmācību kādā no Civilās aviācijas aģentūras apstiprinātajā apmācību programmā iekļautajām šo noteikumu 20. punktā minētajām jomām;

2.3. Eiropas Komisijas 2011. gada 3. novembra Regulas (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr.216/2008 (turpmāk – regula Nr. 1178/2011), 2. pantā minētie termini.

3. Apmācību sniedzēja sertifikātu izsniedz uz nenoteiktu laiku.

4. Instruktora apliecību izsniedz uz trim gadiem.

5. Civilās aviācijas aģentūra savā tīmekļvietnē publicē regulas Nr. 1178/2011 VI pielikuma ARA.CC.100. punkta "c" apakšpunktā minēto informāciju, kā arī informāciju par anulētajām salona apkalpes locekļu apliecībām, norādot apliecības numuru un datumu, kad stājies spēkā lēmums par apliecības anulēšanu.

6. Ja Civilās aviācijas aģentūra saskaņā ar likuma "Par aviāciju" 6. panta piekto daļu aptur salona apkalpes locekļa vai instruktora apliecības vai apmācību sniedzēja sertifikāta darbību vai anulē to, salona apkalpes loceklim, instruktoram vai apmācību sniedzējam ir pienākums triju darbdienu laikā pēc paziņojuma saņemšanas nodot attiecīgi apliecību vai sertifikātu Civilās aviācijas aģentūrā.

**II. Apmācību sniedzēju sertificēšanas kārtība**

7.  Veikt salona apkalpes locekļu sākotnējo apmācību un izsniegt salona apkalpes locekļu apliecības ir tiesīgi apmācību sniedzēji, kuri šajos noteikumos minētajā kārtībā ir saņēmuši sertifikātu (1. pielikums) un kuri atbilst regulas Nr. 1178/2011 VI pielikuma ARA.CC.200. punkta un šīs nodaļas prasībām.

8. Civilās aviācijas aģentūra:

8.1. pieņem lēmumu par apmācību sniedzēja sertifikāta izsniegšanu vai atteikumu to izsniegt;

8.2. apstiprina apmācību sniedzēja darbības rokasgrāmatu un salona apkalpes locekļu sākotnējās apmācības programmu;

8.3. pēc apmācību sniedzēja sertifikāta izsniegšanas vismaz reizi divos gados veic plānotu apmācību sniedzēja auditu;

8.4. ir tiesīga veikt neplānotas apmācību sniedzēja inspekcijas, lai pārliecinātos, ka apmācību sniedzējs salona apkalpes locekļu sākotnējo apmācību un salona apkalpes locekļu apliecības izsniegšanu veic atbilstoši šo noteikumu prasībām.

9. Lai saņemtu apmācību sniedzēja sertifikātu, pretendents Civilās aviācijas aģentūrā iesniedz šādus dokumentus:

9.1. iesniegumu salona apkalpes locekļu apmācībai un salona apkalpes locekļu apliecību izsniegšanai, kas noformēts atbilstoši šo noteikumu 2. pielikumam;

9.2. dokumentus, kas apliecina apmācību sniedzēja atbilstību regulas Nr. 1178/2011 VI pielikuma ARA.CC.200. punktā noteiktajām prasībām;

9.3. apmācību sniedzēja darbības rokasgrāmatu atbilstoši Starptautiskās civilās aviācijas organizācijas (ICAO) dokumentā "Apmācību organizācijas apstiprināšanas rokasgrāmata" (Doc 9841) un dokumentā "Salona apkalpes locekļu drošuma apmācības rokasgrāmata" (Doc 10002) noteiktajām prasībām. Minētos Starptautiskās civilās aviācijas organizācijas (ICAO) dokumentus latviešu valodā publicē Civilās aviācijas aģentūras tīmekļvietnē;

9.4. sākotnējās apmācības programmu, kas atbilst regulas Nr. 1178/2011 V pielikuma CC daļas 1. papildinājumā noteiktajām prasībām;

9.5. dokumentu, kas apliecina īpašuma tiesības vai turējuma tiesības uz telpām, kur norisināsies apmācības;

9.6. salona apkalpes locekļa apliecības paraugu, kas atbilst regulas Nr. 1178/2011 VI pielikuma ARA daļas II papildinājumā noteiktajām prasībām.

10. Civilās aviācijas aģentūra pieņem lēmumu par apmācību sniedzēja sertifikāta izsniegšanu, ja:

10.1. pretendents ir iesniedzis visus šo noteikumu 9. punktā minētos dokumentus;

10.2. pretendents atbilst regulas Nr. 1178/2011 VI pielikuma ARA.CC.200. punktā noteiktajām prasībām;

10.3. apmācību sniedzēja darbības rokasgrāmata atbilst Starptautiskās civilās aviācijas organizācijas (ICAO) dokumentā "Apmācību organizācijas apstiprināšanas rokasgrāmata" (Doc 9841) un dokumentā "Salona apkalpes locekļu drošuma apmācības rokasgrāmata" (Doc 10002) noteiktajām prasībām;

10.4. sākotnējās apmācības programma atbilst regulas Nr. 1178/2011 V pielikuma CC daļas 1. papildinājumā noteiktajām prasībām.

11. Civilās aviācijas aģentūra pieņem lēmumu par atteikumu izsniegt apmācību sniedzēja sertifikātu, ja:

11.1. nav iesniegts kāds no šo noteikumu 9. punktā minētajiem dokumentiem;

11.2. pretendents neatbilst regulas Nr. 1178/2011 VI pielikuma ARA.CC.200. punktā noteiktajām prasībām;

11.3. apmācību sniedzēja darbības rokasgrāmata neatbilst Starptautiskās civilās aviācijas organizācijas (ICAO) dokumentā "Apmācību organizācijas apstiprināšanas rokasgrāmata" (Doc 9841) un dokumentā "Salona apkalpes locekļu drošuma apmācības rokasgrāmata" (Doc 10002) noteiktajām prasībām;

11.4. sākotnējās apmācības programma neatbilst regulas Nr. 1178/2011 V pielikuma CC daļas 1. papildinājumā noteiktajām prasībām.

12. Apmācību sniedzējam sertifikāta darbības laikā ir šādi pienākumi:

12.1. ja apmācību sniedzēja sertifikāta darbības laikā mainās īpašuma tiesības vai turējuma tiesības uz telpām, kur norisināsies apmācības, nekavējoties informēt Civilās aviācijas aģentūru un iesniegt dokumenta kopiju, kas apliecina šīs izmaiņas;

12.2. vismaz 30 dienas pirms izmaiņu veikšanas apmācību sniedzēja darbības rokasgrāmatā vai sākotnējās apmācības programmā iesniegt plānoto izmaiņu teksta redakciju apstiprināšanai Civilās aviācijas aģentūrā.

13. Ja apmācību sniedzējs sertifikāta darbības laikā neatbilst šo noteikumu 10.2., 10.3. vai 10.4. apakšpunktā minētajām prasībām, Civilās aviācijas aģentūra pieņem lēmumu uz laiku līdz sešiem mēnešiem apturēt izsniegtā sertifikāta darbību, kurā norāda, kādas konstatētās neatbilstības apmācību sniedzējam jānovērš.

14. Civilās aviācijas aģentūra pieņem lēmumu anulēt izsniegto sertifikātu, ja apmācību sniedzējs:

14.1. sešu mēnešu laikā pēc izsniegtā sertifikāta darbības apturēšanas nav novērsis Civilās aviācijas aģentūras konstatētās neatbilstības;

14.2. atsakās no sertifikāta izmantošanas.

**III. Salona apkalpes locekļa apliecības saņemšana**

15. Lai saņemtu salona apkalpes locekļa apliecību, pretendents, kas sasniedzis regulas Nr. 1178/2011 V pielikuma CC.GEN.020. punktā noteikto 18 gadu vecumu:

15.1. iesniedz apmācību sniedzējam iesniegumu salona apkalpes locekļa apliecības saņemšanai, kas noformēts atbilstoši šo noteikumu 3. pielikumā minētajām prasībām;

15.2. apgūst pie apmācību sniedzēja Civilās aviācijas aģentūras apstiprinātu salona apkalpes locekļu sākotnējo apmācību programmu atbilstoši regulas Nr. 1178/2011 V pielikuma CC daļas 1. papildinājumā noteiktajām prasībām un sekmīgi nokārto apmācību programmā paredzēto eksāmenu (pareizi atbild uz vismaz 75 procentiem jautājumu).

16. Apmācību sniedzējs izsniedz pretendentam salona apkalpes locekļa apliecību, kas atbilst regulas Nr. 1178/2011 V pielikuma CC.CCA.105. punktā un VI pielikuma ARA daļas II papildinājumā noteiktajām prasībām un kuras numurs sastāv no Civilās aviācijas aģentūras apmācību sniedzējam piešķirtā apstiprinājuma numura un apmācību sniedzēja piešķirtā kārtas numura, ja pretendents:

16.1. sasniedzis regulas Nr. 1178/2011 V pielikuma CC.GEN.020. punktā noteikto 18 gadu vecumu;

16.2. iesniedzis šo noteikumu 15.1. apakšpunktā minēto iesniegumu;

16.3 ir nokārtojis šo noteikumu 15.2. apakšpunktā paredzēto eksāmenu.

17. Apmācību sniedzējs piecu darbdienu laikā pēc salona apkalpes locekļa apliecības izsniegšanas iesniedz Civilās aviācijas aģentūrā:

17.1. salona apkalpes locekļa apliecības kopiju;

17.2. salona apkalpes locekļa apliecības iesniegumu un atbilstības veidlapu, kas noformēta atbilstoši šo noteikumu 3. pielikumā minētajām prasībām un kurā iekļauts apmācību sniedzēja apliecinājums, ka pretendents ir apguvis salona apkalpes locekļu sākotnējo apmācību programmu atbilstoši šo noteikumu 15.2. apakšpunktā minētajām prasībām.

18. Civilās aviācijas aģentūra pieņem lēmumu apturēt salona apkalpes locekļa apliecības darbību regulas Nr. 1178/2011 VI pielikuma ARA.CC.105. punkta "a" apakšpunktā minētajos gadījumos.

19. Civilās aviācijas aģentūra pieņem lēmumu anulēt salona apkalpes locekļa apliecību:

19.1. ja apliecības turētājs pēc apliecības darbības apturēšanas Civilās aviācijas aģentūras noteiktajā termiņā nav veicis nepieciešamos pasākumus, lai atjaunotu apliecības darbību;

19.2. regulas Nr. 1178/2011 VI pielikuma ARA.CC.105. punkta "b", "c" un "d" apakšpunktā minētajos gadījumos;

19.3. ja apliecības turētājs atsakās no apliecības izmantošanas.

**IV. Instruktora apliecības saņemšana**

20. Persona var iegūt instruktora kvalifikāciju šādās jomās:

20.1. salona apkalpes locekļu darba optimizācija (CRM);

20.2. civilās aviācijas gaisa kuģa lidojumu drošības un ārkārtas procedūras;

20.3. personu ar invaliditāti un personu ar ierobežotām pārvietošanās spējām apkalpošana.

21. Instruktora kvalifikāciju var iegūt persona, kas:

21.1. ieguvusi divu gadu pieredzi salona apkalpes locekļa amatā vai kādā no šo noteikumu 20. punktā minētajām jomām;

21.2. pie gaisa kuģa ekspluatanta, kas nav sertificēts kā apmācību sniedzējs atbilstoši šo noteikumu 2. nodaļas prasībām, vai pie apmācību sniedzēja pabeigusi Civilās aviācijas aģentūras apstiprinātu instruktoru apmācību programmu atbilstoši Starptautiskās civilās aviācijas organizācijas (ICAO) dokumenta "Salona apkalpes locekļu drošuma apmācības rokasgrāmata" (Doc 10002) 14. nodaļā noteiktajām prasībām un gala pārbaudījumā pareizi atbildējusi uz vismaz 75 procentiem jautājumu.

22. Salona apkalpes locekļu darba optimizācijas (CRM) jomā persona papildus šo noteikumu 21.2. apakšpunktā minētajām prasībām atbilst arī Eiropas aviācijas drošības aģentūras dokumenta "Attiecīgie līdzekļi atbilstības panākšanai un vadlīnijas. ORO daļa" AMC3 ORO.CC.115 "e" punkta nosacījumiem.

23. Personu ar invaliditāti un personu ar ierobežotām pārvietošanās spējām apkalpošanas jomā persona papildus šo noteikumu 21.2. apakšpunktā minētajam apgūst:

23.1. Starptautiskās gaisa transporta asociācijas pasažieru kodus, lai atpazītu personas ar invaliditāti un personas ar ierobežotām pārvietošanās spējām;

23.2. komunikāciju ar personām ar invaliditāti un personām ar ierobežotām pārvietošanās spējām;

23.3. personu ar invaliditāti vai personu ar ierobežotām pārvietošanās spējām apkalpošanu un izvietošanu gaisa kuģa salonā;

23.4. pasažieru instruktāžu, drošības demonstrējumus, kā arī ikdienas, avārijas situāciju un gaisa kuģa evakuācijas procedūras personām ar invaliditāti un personām ar ierobežotām pārvietošanās spējām.

24. Lai saņemtu instruktora apliecību, pretendents iesniedz Civilās aviācijas aģentūrā šādus dokumentus:

24.1. iesniegumu instruktora apliecības saņemšanai, kas noformēts atbilstoši šo noteikumu 4. pielikumā minētajām prasībām;

24.2. darba devēja izziņu, ka pretendentam ir vismaz divu gadu darba pieredze salona apkalpes locekļa amatā vai kādā no šo noteikumu 20. punktā minētajām jomām;

24.3. gaisa kuģa ekspluatanta vai apmācību sniedzēja apliecinājumu, ka pretendents sekmīgi apguvis Civilās aviācijas aģentūras apstiprinātu instruktoru apmācību programmu atbilstoši šo noteikumu 21.2. apakšpunktā, 22. un 23. punktā minētajām prasībām, gala pārbaudījumā pareizi atbildējis uz vismaz 75 procentiem jautājumu un ieguvis kvalifikāciju kādā no šo noteikumu 20. punktā minētajām jomām.

25. Civilās aviācijas aģentūra pieņem lēmumu izsniegt instruktora apliecību (5. pielikums), ja:

25.1. pretendents ir iesniedzis visus šo noteikumu 24. punktā minētos dokumentus;

25.2. pretendentam ir vismaz divu gadu darba pieredze salona apkalpes locekļa amatā vai kādā no šo noteikumu 20. punktā minētajām jomām;

25.3. pretendents sekmīgi apguvis Civilās aviācijas aģentūras apstiprinātu instruktoru apmācību programmu atbilstoši šo noteikumu 21.2. apakšpunktā, 22. un 23. punktā minētajām prasībām, gala pārbaudījumā pareizi atbildējis uz vismaz 75 procentiem jautājumu un ieguvis kvalifikāciju kādā no šo noteikumu 20. punktā minētajām jomām.

26. Civilās aviācijas aģentūra pieņem lēmumu par atteikumu izsniegt instruktora apliecību, ja:

26.1. pretendents nav iesniedzis kādu no šo noteikumu 24. punktā minētajiem dokumentiem;

26.2. pretendentam nav vismaz divu gadu darba pieredzes salona apkalpes locekļa amatā vai kādā no šo noteikumu 20. punktā minētajām jomām;

26.3. pretendents nav sekmīgi apguvis Civilās aviācijas aģentūras apstiprinātu instruktoru apmācību programmu atbilstoši šo noteikumu 21.2. apakšpunktā, 22. un 23. punktā noteiktajām prasībām, gala pārbaudījumā nav pareizi atbildējis uz vismaz 75 procentiem jautājumu un nav ieguvis kvalifikāciju kādā no šo noteikumu 20. punktā minētajām jomām.

27. Lai nezaudētu kvalifikāciju, instruktors šo noteikumu 4. punktā minētajā termiņā:

27.1. novada vismaz divus kursus jebkuru 12 mēnešu periodā;

27.2.  reizi trijos gados pie gaisa kuģa ekspluatanta, kas nav sertificēts kā apmācību sniedzējs atbilstoši šo noteikumu 2. nodaļas prasībām, vai pie apmācību sniedzēja pabeidz Civilās aviācijas aģentūras apstiprinātu kursu kādā no šo noteikumu 20. punktā minētajām jomām atbilstoši Starptautiskās civilās aviācijas organizācijas (ICAO) dokumenta "Salona apkalpes locekļu drošuma apmācības rokasgrāmata" (Doc 10002) 14. nodaļā noteiktajām prasībām.

28. Ja instruktors šo noteikumu 27.1. apakšpunktā minētajā jebkuru 12 mēnešu periodā nenovada vismaz divus kursus, viņš pie gaisa kuģa ekspluatanta, kas nav sertificēts kā apmācību sniedzējs atbilstoši šo noteikumu 2. nodaļas prasībām, vai pie apmācību sniedzēja pabeidz šo noteikumu 27.2. apakšpunktā minēto kursu.

29. Lai pagarinātu instruktora apliecību, pretendents iesniedz Civilās aviācijas aģentūrā šādus dokumentus:

29.1. iesniegumu instruktora apliecības pagarināšanai, kas noformēts atbilstoši šo noteikumu 4. pielikumam;

29.2. dokumentu, kas apliecina, ka instruktors ir uzturējis savu kvalifikāciju atbilstoši šo noteikumu 27. un 28. punktā minētajām prasībām.

30. Civilās aviācijas aģentūra pieņem lēmumu apturēt instruktora apliecības darbību, ja instruktors neatbilst šo noteikumu 27. un 28. punktā minētajām prasībām.

31. Civilās aviācijas aģentūra pieņem lēmumu anulēt instruktora apliecību, ja apliecības turētājs:

31.1. pēc apliecības darbības apturēšanas Civilās aviācijas aģentūras noteiktajā termiņā nav veicis nepieciešamos pasākumus, lai atjaunotu apliecības darbību;

31.2. atsakās no apliecības izmantošanas.

**V. Noslēguma jautājumi**

32. Atzīt par spēku zaudējušiem:

32.1 Ministru kabineta 2013. gada 20. augusta noteikumus Nr. 623 "Noteikumi par civilās aviācijas gaisa kuģa salona apkalpes locekļu sagatavošanu un apliecību izsniegšanu" (Latvijas Vēstnesis, 2013, 166. nr.).

32.2. Ministru kabineta 2012. gada 24. jūlija noteikumus Nr. 496 "Noteikumi par kvalifikācijas prasībām personām, kas sagatavo civilās aviācijas gaisa kuģa salona apkalpes locekļus un lidojumu nodrošināšanas darbiniekus" (Latvijas Vēstnesis, 2012, 117. nr.).

33. Apmācību sniedzēju sertifikāti, kas izsniegti līdz šo noteikumu spēkā stāšanās dienai, ir derīgi līdz 2019. gada 31. decembrim vai īsākam termiņam, ja tie tiek anulēti, tiek apturēta to darbība vai tie tiek nomainīti šajos noteikumos minētajā kārtībā.

34. Apmācību sniedzēju sertifikāti, kas izsniegti līdz šo noteikumu spēkā stāšanās dienai, līdz 2019. gada 31. decembrim tiek nomainīti pret šo noteikumu 7. punktā minēto sertifikātu.

35. Šo noteikumu 34. punktā minētajā gadījumā apmācību sniedzējs nekavējoties nodod Civilās aviācijas aģentūrai iepriekš saņemto sertifikātu.

36. Salona apkalpes locekļu apliecības, kas izsniegtas līdz šo noteikumu spēkā stāšanās dienai, ir derīgas, līdz to darbība tiek apturēta vai tās tiek anulētas šajos noteikumos minētajā kārtībā.

37. Instruktoru sertifikāti, kas izsniegti līdz šo noteikumu spēkā stāšanās dienai, ir derīgi līdz 2019. gada 31. decembrim vai īsākam termiņam, ja tie tiek apturēti vai anulēti šajos noteikumos minētajā kārtībā.

Ministru prezidents Māris Kučinskis

Satiksmes ministrs Uldis Augulis